**Roberta Metsola (PPE).** – Jiena kburija b'pajjiżi, kburija bil-poplu Malti, kburija li aħna membri tal-Unjoni Ewropea, ta' din l-unjoni ta' valuri. Kburija li ġejja minn pajjiż żgħir imma bi storja kbira, li ta kontribut lid-dinja. Dan huwa li jagħmilna lkoll Maltin, li ċ-ċokon tagħna mhux ostakolu u għaliex l-ideat ma jiddependux mill-qies jew mill-pożizzjoni ġeografika.

Ħdimna u wasalna, u għamilna hekk għaliex id-determinazzjoni tagħna ġejja mill-integrità tagħna. Il-karattru tal-poplu Malti u Għawdxi huwa dak li dejjem iddistingwiena. U aħna kellna nissieltu biex insostnu l-identità Ewropea tagħna. F'din il-mixja ffaċċjajna l-ostakoli kollha immaġinabbli, inkluż minn nies li ironikament illum jinsabu f'dan il-Parlament. Imma minkejja kull kampanja negattiva li saret aħna dejjem konna konvinti minn dak li jagħmilna Maltin, Għawdxin u Ewropej. Il-valuri Maltin huma l-valuri Ewropej u ejja nkunu ċari, l-assassinju tal-ġurnalisti m'għandux ikun aċċettabbli għalina. Il-korruzzjoni u l-qerq mhumiex aċċettabbli. L-impunità u l-inġustizzja m'għandhom ikunu aċċettabbli qatt. Jiena nippromwovi u niddefendi dak li jagħmilna Maltin u Ewropej, dejjem u kullimkien. U dan huwa l-ispirtu ta' din ir-riżoluzzjoni: tipprovdi qafas ta' kif għandhom isiru l-affarijiet fil-futur.

Jiena ser inżomm il-bandiera ta' pajjiżi fil-għoli anke meta dawk fil-poter u sħabhom jagħmlu minn kollox biex ikasbruha. Jiena qiegħda fil-politika għax għandi twemmin, għandi valuri u għandi prinċipji, u ħa nibqa' nagħmel hekk billi nitkellem f'isem il-poplu Malti u Għawdxi.